‘Korrupte Tshwane-kontrak gaan Pretorianers nóg R400 m. kos’Foto: enca.com Volgens AfriSake was dit die kern van vandag se mediakonferensie oor die skikkingsooreenkoms tussen die Tshwane Metro en PEU Capital. “ŉ Sesmaande-oordragperiode, waartydens daar ŉ verdere kommissie van 9,5% aan PEU Capital betaal gaan word, sal sowat R400 miljoen beloop,” het Cornelius Jansen van Rensburg, uitvoerende hoof van AfriSake, gesê. Volgens hom dié bedrag bykomend tot die meer as R800 miljoen wat reeds deur die kontrak vermors is. AfriSake se regspan het reeds die skikkingsooreenkoms aangevra vir ondersoekdoeleindes. Volgens Janse van Rensburg het Tshwane se burgemeester, Kgosientso Ramokgopa, erken dat daar nie ŉ tenderproses vir die elektrisiteitsmeters was met die aanstel van PEU Capital nie. “Hy het verder geïmpliseer dat die tenderproses onnodig was, hoewel daar geen regsgeldige rede vir die afwyking van voorgeskrewe tenderprosedures is nie. Dit is duidelik dat Ramokgopa sy administrasie verhewe ag bo munisipale, provinsiale en nasionale wetgewing.” Janse van Rensburg het gesê die stadsraad gaan in die volgende ses maande ŉ nuwe tenderproses uitrol. “PEU Capital sal aan die stuur van administratiewe prosesse bly totdat die suksesvolle tenderaar die bestaande 14 000 elektrisiteitsmeters by hulle oorgekoop het. Ondanks hierdie besluite, bestaan die vermoede dat die uiteinde van die tenderproses net weer ŉ PEU-aanstelling gaan wees. Die bestaande kontrak kom op 30 Junie 2015 tot ŉ einde.” Volgens Janse van Rensburg sluit verdere verwikkelinge Jason Ngobeni, die munisipale bestuurder, se aankondiging in dat die munisipaliteit ook beplan om watervoorsiening op soortgelyke voorafbetaalde meters te plaas.